Document ID: /roh_data/filtered/fineweb-2-filterrobots_roh.jsonl.gz/31824

La perioda d'uffizi a Sagogn dura trais onns ed entschaiva mintgamai l'entschatta fanadur. Demissiunà han sulettamain trais persunas, la suprastanta Marina Cavelti, ina commembra dal cussegl da scola ed ina commembra da la cumissiun da gestiun.
Per il cussegl da scola stat Teresina Jörger-Caminada a disposiziun e per la cumissiun da gestiun è Beatrix Jacomet la candidata. Per la suprastanza ha Sagogn anc chattà nagina candidata ni candidat. Hans Peter Casutt, il president da la vischnanca, quinta dentant ch'i vegnia a dar propostas ord la radunanza. El mender cas possian ins tschertgar vinavant ed eleger a la proxima radunanza il suprastant che manca.